माओवादी अभियानले मतदाताको मूल्याङ्कन गर्ने
प्रधानमन्त्री एवम् नेकपा (माओवादी केन्द्र) का अध्यक्ष पुष्पकमल दाहाल ‘प्रचण्ड’ ले माओवादीको जनतासँग तीन महिने अभियान शनिबारदेखि सुरु गर्नुभयो ।
काठमाडौं, भदौ १७ गते । प्रधानमन्त्री एवम् नेकपा (माओवादी केन्द्र) का अध्यक्ष पुष्पकमल दाहाल ‘प्रचण्ड’ ले माओवादीको जनतासँग तीनमहिने अभियान शनिबारदेखि सुरु गर्नुभयो ।माओवादी केन्द्रीय कार्यालयका सचिव डोरप्रसाद उपाध्यायले सो तीन महिने अभियान मुख्यतः तीन चरणमा सम्पन्न हुने जानकारी दिनुभयो । यो अभियानले मतदाताको समेत मूल्याङ्कन गर्ने उहाँको भनाइ छ । उहाँले भन्नुभयो, “यो भदौं १६  गते देखि सुरु भएर तीन महिनासम्म चल्छ । तीन चरणको यो अभियानमा पहिलो चरणमा पार्टी सबलीकरण, सुदृढीकरण, भेटघाट सबै हिसाबले र दोस्रो चरणमा कमिटी सबलीकरण भएपछि जनतासँगको अन्तरङ्ग चरणमा प्रवेश गर्छ ।” पहिलो चरणमा पार्टीको सबलीकरणमा जोड दिइने र त्यसपछि जनतासँग अन्तरक्रिया अभियानमा अघि बढ्ने उहाँको भनाइ छ । जनताको समस्यामा प्रवेश गरेसँगै यसको सम्बोधनसँगै तेस्रो चरणमा अभियानको समग्र अभिलेखीकरणमा जोड रहने उहाँले जानकारी दिनुभयो । उहाँले भन्नुभयो, “जनताको समस्या के छ, त्यसको काम गर्ने । सरकारी निकाय, स्थानीय निकायसँग समन्वय गरेर बजेटदेखि सबै कुरामा समन्वय एवम् सहकार्य गर्ने ।”यसैक्रममा हिजो शनिबार प्रधानमन्त्रीसमेत रहनुभएका अध्यक्ष प्रचण्डले नागार्जुन सम्बन्धमा टेलिफोन वार्ता गुर्नभएको प्रसङ्गसमेत जोड्नुभयो । माओेवादीले तीनमहिने अभियानमा २५ लाख जनताको बीचमा पुग्ने र मतदाता तयार गर्ने बताएको छ । उपाध्यायले भन्नुभयो, “पार्टी र पार्टीबिचको भेटघाट त भइहाल्यो तर, पार्टीले कति भोट बढायो । कति मतदातालाई भेटघाट गर्‍याे । त्यो अनुसार तयारी पुग्यो कि पुगेन भनेर हामीले त्यसलाई रिपोर्टको रुपमा अगाडि ल्याउँछौं ।”माओवादी केन्द्रको विधान महाधिवेशनपश्चात् समिति गठन गरेर विशेष अधिवेशनले यो अभियान टुङ्गोमा पुर्‍याउने उहाँको भनाइ छ । उहाँले भन्नुभयो, “विधान महाधिवेशन गर्ने अनि समिति बनाउने र यो अभियान टुङ्ग्याउने । तीन महिना भने पनि मोटामोटी आन्तरिक रुपमा छ महिना जति यो अभियान अगाडि बढ्छ ।” उहाँले सो अनुरुप सबै जिल्लामा नेता तथा कार्यकर्ता खटिरहेको बताउनुभयो।